Robert Sarv

**Robert Sarv** (sündinud 10. juunil 1987) on Eesti jurist ja ettevõtja. 

Robert Sarv oli septembrist 2011 Eesti Advokatuuri liige. Veebruarist 2015 töötas ta vandeadvokaadina. Veebruaris 2022   arvati Sarv Eesti Advokatuuri liikmete seast välja.

## Elulugu
Robert Sarv lõpetas 2006. aastal Nõo Reaalgümnaasiumi ning 2009. aastal Tartu Ülikooli õigusteaduskonna bakalaureuseõppe. Aastal 2010 lõpetas Sarv Tartu Ülikooli õigusteaduskonna magistriõppe. 

Ülikooliajal oli Sarv mitme aasta vältel Tartu Ülikooli üliõpilaskonna haridus- ja sotsiaalvaldkonna juhatuse aseesimees.

Aastatel 2008–2010 oli ta Eesti Üliõpilaskondade Liidu volikogu liige ning aastatel 2008–2009 ja 2011–2012 nõukogu liige.

Robert Sarv on eesti ja vene päritolu.

## Tööalane tegevus
Alates 2011. aasta septembrist oli Robert Sarv advokatuuri liige ning 2015. aastast töötas Sarv vandeadvokaadina.

Robert Sarv töötab juhtivpartenrina enda loodud advokaadibüroos Emerald Legal. Lisaks on Sarv jagamismajandusettevõtte Autolevi kaasasutaja.

Sarv on juristina silma paistnud eelkõige oma sõnavõttudega netikommentaatorite õelate ja laimavate kommentaaride kohta. Sarv on kutsunud inimesi üles oma õiguste eest seisma, öeldes, et "Sõnavabadus ei saa ega tohi toimuda kunagi kellegi õiguste arvelt". Sarv on lubanud anda oma panuse, et Eesti kommentaarium arvestaks inimeste õigusi. Ta on loonud veebilehe www.laim.ee, kus selgitatakse laimu ja au teotamise tunnuseid, piiri sõnavabadusega ning seda, kuidas peaksid käituma laimuohvrid.

Sarv on kohtus esindanud mitmeid Eesti avaliku elu tegelasi, sest "Avaliku elu tegelaste tegevust võib kritiseerida, põhjendatult ja konstruktiivselt, kuid rõhk on sõnal *"*tegevus*"* – kritiseerida võib poliitilisi vaateid, poliitika teostamist, esinemisi, sõnavõtte. /---/ Samas ei pea avaliku elu tegelane taluma tavakodanikust rohkem või tugevamat kriitikat tema kui isiku või tema eraelu, sealhulgas perekonna vastu". Sarve esindatavate hulka kuuluvad näiteks Perekooli lehel anonüümsete kommenteerijate sõimu alla sattunud näitleja Marika Korolev, massiivse netirünnaku ohvriks sattunud Rita Holm, eksminister Marti Kuusik, ränderaamistiku meeleavaldusel EKRE toetajatega konflikti sattunud ja seejärel kommentaatorite vihalaine alla jäänud Eesti 200 liikmed Florian Hartleb ja Teele Holmberg ning seltskonnatäht Brigitte Susanne Hunt.

Sarv on esindanud näitleja Marika Korolevi, kes pöördus kohtusse ämmaemandate foorumis Perekool teda laimanud netikommentaatorite vastu, ning kohtuotsuse tulemusena määrati Korolevile hüvitis. Näitlejat 2015. aastal solvanud kommentaatorid pidid Korolevile moraalse kahju tekitamise rahas hüvitama. Iga solvaja pidi välja käima kuni 3200 eurot.

Robert Sarv kommenteeris ETV saates "Pealtnägija" seksuaalkoolitaja Rita Holmi kaebust seoses Eesti Konservatiivse Rahvaerakonnaga (EKRE) seotud foorumiga, kus Holmi süsteemselt laimati, ning nimetas Holmi vastu suunatud kommentaare väga isiklikeks. Netikommentaaride teemat arutati ka Eesti Televisiooni väitlussaates "Suud puhtaks", kus Sarv tõi välja, et aset on leidnud kümned juhtumid, kus inimesed netikommentaaride kohta kaebusi esitavad. Hüvitiste hinnakirja kehtestavad kohtunikud, võttes arvesse varasemat kohtupraktikat. Sarv kutsub oma väljaütlemistes inimesi vahet tegema konstruktiivsel kriitikal ja isiklikul rünnakul ning julgustab ohvreid enda kaitseks välja astuma.

Varro Vooglaid on süüdistanud Robert Sarve ja tema juhitavat advokaadibürood Emerald Legal inimeste hirmutamises alusetute nõuete esitamisega. Vooglaid väidab, et advokaadibüroo käitub väljapressijana, ähvardades raha ülekandmisest keelduvaid inimesi kohtusse kaebamise ja nende nimede avalikustamisega. Sarv lükkas need süüdistused ERR-i arvamusloos "Igaüks väärib põhiseadust" ümber.

Robert Sarv on kaitsnud eri ettevõtete juhatuste liikmeid OÜ Kreedix vastu, kes nõuab erinevate ettevõtete juhatuse liikmetelt äriregistrist kustutatud ettevõtete võlgu ja ähvardab juhatuse liikmeid mitte maksmisel laimata, kasutades selleks artikleid ja YouTube'i videoid. Sarve sõnul võib taolist võlanõudmist võrrelda väljapressimisega ning ta on esitanud ettevõtete nimel Kreedixi vastu kahjunõudeid, mis ulatuvad tuhandete eurodeni.

Robert Sarve esitatud nõudekirju on kajastatud saates "Kuum tool", kus ajakirjanik Ingrid Veidenberg leidis, et Sarve tegevus oma klientide esindamisel sarnaneb väljapressimisega.

2019. aasta novembris saatis advokaadibüroo Emerald Legal blogija Mariann Treimannile (pseudonüümiga Mallukas) Caroly Rohela nimel kirja, milles pakuti kohtuvälise kokkuleppe sõlmimist. Põhjuseks oli Malluka laim Caroly Rohela suunas ning nõudekirjas toodi välja, et laimamise fakti tulek avalikkuse ette võib kahjustada Mallukat ja tema karjääri blogijana.

Sarve teiste enim tuntud kaasuste hulka kuuluvad ka Tallinna Sadama altkäemaksuafäär, Kajar Lemberi PRIA-kelmuse protsess ja Assar Pauluse protsess.

2019. aasta detsembri alguses selgus, et Lõuna ringkonnaprokuratuur esitas Robert Sarvele süüdistuse ulatuslikus rahapesus. Sarv kinnitas, et tema süda on puhas ja süüdistuse näol on tegu õiguskaitseorganite kättemaksu- ja mõjutusvahendiga.

8. veebruaril 2022 arvas Eesti Advokatuur Robert Sarve oma liikmete hulgast välja. Sealne hindamiskomisjon leidis, et tema teadmised kutsenõuetest ja tõekspidamised kutse-eetikast ei vasta advokaadile esitatavatele nõuetele. Advokatuur tegi etteheiteid ka kohatute avalike sõnavõttude kohta ning Sarve süüdistati advokaadikutse maine kahjustamise eest. Sarv on lubanud otsust mitte vaidlustada, kuid tema sõnul kirjeldavad advokatuuri otsust alatus ja kahepalgelisus ning enam ta sellesse organisatsiooni kuuluda ei soovi.

## Tunnustus
* 2005 – Päästeameti elupäästja medal
* 2010 – Eesti Üliõpilaskondade Liitdu teenetemärk
* 2015 – üks Edu Akadeemia viiest aasta tegijast
* 2019 – Eesti mõjukad – saja mõjukaima inimese hulgas

## Artikleid
* Sarv, R. (2011). "Riigilõiv kui trahv kohtusse pöördumise eest?" MaksuMaksja 2011 (nr 6–7).
* Sarv, R. (2018). "Vandeadvokaat Robert Sarv: kas poliitikuid võib valimatult sõimata?" Postimees.
* Sarv, R; Kaljurand, K. (2019). "Robert Sarv ja Kaspar Kaljurand: suuremate õiglaste hüvitiste ajastu algus" Tartu Postimees.
* Sarv, R. (2019). "Robert Sarv: igaüks väärib põhiseadust" ERR

## Viited

## Välislingid
* Sven Randlaid. "Prokuratuur saatis kohtu ette netikommentaatoritega võidelnud advokaadi Robert Sarve" Postimees, 6. detsember 2019
* "Advokatuur arvas Robert Sarve oma liikmete seast välja" ERR Uudised, 8. veebruar 2022
* Sulev Vedler. "Robert Sarv nõuab Google’ist kehvade hinnete eemaldamist" Eesti Ekspress. 28. veebruar 2023